એક પ્રૌઢનાં પત્ની વરસોથી બીમાર રહેતાં હતાં. બધો સમય પથારીમાં જ પડ્યાં રહે. કોઈ બે જણ તેમને ઊભાં કરે તો પણ કશા આધાર વગર તેઓ ઊભાં ન રહી શકે. બંને પગમાં જાણે ચેતન જ ન હતું. એમને બાથરૂમમાં જવું હોય તો તેમના પતિ કે અગર બીજી કોઈ વ્યક્તિને ટેકો આપવો પડે અને એમની સાથે રહેવું પડે. એ ગૃહસ્થના કોઈ ને કોઈ શુભેચ્છક લોકોએ કહ્યું કે સંસારની ગાડી બે પૈડાં પર ચાલે છે, પણ એક પૈડું હોય જ નહીં તો એવી ગાડી કઈ રીતે ચાલે? તમે પત્નીની દરેક તબીબી સારવાર કરાવી, પણ તમારી પત્નીની તબિયતમાં કોઈ ફેર પડ્યો નથી. તમારે પત્ની છે અને છતાં જાણે નથી. તો આવા સંજોગોમાં તેને કોઈ અપંગાશ્રમમાં મૂકી આવવાનું વધુ સલાહભર્યું નથી? અમને એમ પણ જાણવા મળ્યું છે કે તમારી અપંગ પત્નીની માસીની એક દીકરી તમારે ત્યાં રહેવા આવવા તૈયાર છે. પણ એ એવું કહે છે કે મારી સાથે વિધિસર લગ્ન કરી લો તો જ હું તેમને ત્યાં રાતદિવસ રહી શકું. તમને નથી લાગતું કે આ અમલમાં મૂકી શકાય એવો ઉકેલ છે?